“Daar’s iets aan ’n Kersonthaal wat mense verskriklik gespanne maak,” sê Herman. “Ek meen dis die baie gaste wat opdaag vir ’n feesmaal.” Om dié rede is Herman se fees propvol kos-idees – soos heerlike “eenpotwonders” wat skottelgoed verminder en ’n “yskoue Kersspyskaart” wat ’n dag of twee voor die tyd gemaak kan word – wat kykers sal help die feestyd met moed (en sonder spanning) aan te pak.
“Kersfees is ’n ongelooflike geleentheid,” vertel Herman. “Dis een van daardie dae wat mense bymekaarbring. Dis daardie tyd van die jaar waar jy kans kry om so veel te eet as wat jy wil, jou mooiste tafel te dek en die mense te nooi vir wie jy die liefste is. En natuurlik: geskenke.”